Н А Ц Р Т

На основу члана 20. став 1. тачка 15. Закона о локалној самоуправи ("Службени гласник РС", бр. 129/07, 83/2014 - други закон, 101/2016 - други закон и 47/2018), члана 41.ст.1.тач.4. Закона о смањењу ризика од катастрофа и управљању ванредним ситуацијама ("Службени гласник РС" , бр. 87/2018) и члана 60. Статута града Ужица ("Службени лист града Ужица" број 4/19), Скупштина града Ужица, на седници одржаној дана \_\_\_\_\_\_\_\_\_\_\_. године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О ОБРАЗОВАЊУ ГРАДСКОГ ШТАБА ЗА ВАНРЕДНЕ СИТУАЦИЈЕ ГРАДА УЖИЦА**

**Члан 1.**

 У Одлуци о образовању Градског штаба за ванредне ситуације града Ужица ("Службени лист града Ужица" бр.40/2014) - у даљем тексту: Одлука, члан 5. мења се и гласи:

"Члан 5.

Градски штаб обавља следеће послове:

1) руководи и координира рад субјеката система смањења ризика од катастрофа и управљања ванредним ситуацијама на спровођењу утврђених задатака;

2) руководи и координира спровођење мера и задатака цивилне заштите;

3) разматра процене ризика, планове заштите и спасавања и друга планска документа и даје препоруке за њихово унапређење;

4) прати стање и организацију система смањења ризика од катастрофа и управљања ванредним ситуацијама и предлаже мере за њихово побољшање;

5) наређује употребу снага система смањења ризика од катастрофа и управљања ванредним ситуацијама, средстава помоћи и других средстава која се користе у ванредним ситуацијама;

6) стара се о редовном информисању и обавештавању становништва о ризицима и опасностима и предузетим мерама.

7) процењује угроженост од настанка ванредне ситуације и доставља предлог за проглашење и укидање ванредне ситуације;

8) наређује приправност субјеката и снага система смањења ризика од катастрофа и управљања ванредним ситуацијама;

9) сарађује са другим штабовима за ванредне ситуације;

10) ангажује субјекте од посебног значаја;

11) учествује у организацији и спровођењу мера и задатака обнове, реконструкције и рехабилитације, узимајући у обзир смањење ризика од будућих ванредних ситуација;

12) израђује предлог годишњег плана рада и предлог годишњег извештаја о раду и доставља надлежном органу на усвајање;

13) образује стручно-оперативне тимове за извршавање специфичних задатака из области заштите и спасавања."

**Члан 2.**

 Члан 6. Одлуке мења се и гласи:

"Члан 6.

Градски штаб за ванредне ситуације, поред послова из члана 5. ове Одлуке, обавља и следеће послове:

1) именује поверенике и заменике повереника цивилне заштите;

2) ставља у приправност и ангажује субјекте од посебног значаја за заштиту и спасавање у јединицама локалне самоуправе;

3) предлаже субјекте од посебног значаја за јединицу локалне самоуправе;

4) обавља друге послове у складу са законом.

**Члан 3.**

 После члана 7. додаје се нови члан 7а. који гласи:

"Члан 7а.

Градски штаб за ванредне ситуације има сопствени печат и деловодник, у складу са посебним законом.

Ради потврђивања аутентичности аката којима одлучује или службено општи са другим органима, правним лицима и грађанима Градски штаб за ванредне ситуације има печат округлог облика пречника 32 mm, на коме је у концентричним круговима око грба Републике Србије исписан текст на српском језику ћириличким писмом следеће садржине: у спољном кругу печата "РЕПУБЛИКА СРБИЈА", у дну печата "УЖИЦЕ", а у средњем кругу печата "ГРАДСКИ ШТАБ ЗА ВАНРЕДНЕ СИТУАЦИЈЕ".

Градски штаб за ванредне ситуације може имати више примерака печата који морају бити истоветни по садржини и величини. Сваки примерак обележава се редним бројем, римском цифром која се ставља између грба Републике Србије и седишта штаба.

Ради евидентирања пријемних и отпремних аката Градски штаб може имати штабиљ, стандардног изгледа и облика са исписаним текстом са округлог печата.

Акт о броју, овлашћењима за употребу и чување печата доноси Градоначелник града Ужица.

Евидентирање аката Градског штаба врши се у деловоднику у оквиру јединствене писарнице градских управа града Ужица."

**Члан 4.**

 Ова Одлука ступа на снагу осмог дана од дана објављивања у "Службеном листу града Ужица"

Р е п у б л и к а С р б и ј а

ГРАД УЖИЦЕ

СКУПШТИНА ГРАДА

I Број \_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_. године

Ужице, Димитрија Туцовића 52

ПРЕДСЕДНИК СКУПШТИНЕ

Бранислав Митровић

О б р а з л о ж е њ е:

ПРАВНИ ОСНОВ : Правни основ за доношење Одлуке садржан је у члану 41. ст.1. тач.4. Закона о смањењу ризика од катастрофа и управљању ванредним ситуацијама ("Службени гласник РС", бр. 87/2018) којим је прописано да се за праћење активности на смањењу ризика од катастрофа и координацију и руковођење у ванредним ситуацијама одлуком надлежног органа града образује за територију града – градски штаб за ванредне ситуације. Чланом 20. ст.1. тач.15. Закона о локалној самоуправи ("Службени гласник РС", бр. 129/2007, 83/2014 - други закон, 101/2016 - други закон и 47/2018) прописано је да јединица локалне самоуправе обавља и друге послове од локалног значаја одређене законом у областима заштите и спасавања.

РАЗЛОГ ЗА ДОНОШЕЊЕ ОДЛУКЕ:

Разлог за доношење Одлуке је усклађивање са Законом о смањењу ризика од катастрофа и управљању ванредним ситуацијама који у једном делу на другачији начин су дефинише надлежности Градског штаба и начин његовог рада у односу на ранији Закон о ванредним ситуацијама.

САДРЖИНА ОДРЕДБИ:

Чланом 1. се надлежности Градског штаба уподобљавају са чланом 43. Закона. У односу на досадашње решење основна разлика је усмеравање Градског штаба ка систему смањења ризика од катастрофа и управљања ванредним ситуацијама као основном законском принципу.

Чланом 2. се надлежности Градског штаба уподобљавају са чланом 44. Закона.

Чланом 3. се у складу са чланом 41.ст.5. Закона о смањењу ризика од катастрофа и управљању ванредним ситуацијама којим је прописано да штаб за ванредне ситуације има сопствени печат и деловодник, у складу са посебним законом и Законом о печату државних и других органа ("Службени гласник РС", бр.101/2007) уређује изглед печата и начин вођења евиденције аката Градског штаба.

ПРЕГЛЕД ОДРЕДБИ ЧИЈА СЕ ИЗМЕНА ПРЕДЛАЖЕ:

Члан 5.

Градски штаб за ванредне ситуације обавља следеће послове:

 1) руководи и координира рад субјеката система заштите и спасавања и снага заштите и спасавања у ванредним ситуацијама на спровођењу утврђених задатака;

 2) руководи и координира спровођење мера и задатака цивилне заштите;

 3) руководи и координира спровођење мера и задатака обнове, реконструкције и рехабилитације, узимајући у обзир потребе одрживог развоја и смањења угрожености и ризика од будућих ванредних ситуација;

 4) разматра и даје мишљење на предлог Процене угрожености и предлог Плана заштите и спасавања у ванредним ситуацијама;

 5) прати стање и организацију система заштите и спасавања и предлаже мере за њихово побољшање;

 6) наређује употребу снага заштите и спасавања, средстава помоћи и других средстава која се користе у ванредним ситуацијама;

 7) стара се о редовном информисању и обавештавању становништва о ризицима и опасностима и предузетим мерама за смањење ризика од катастрофа;

 8) разматра организацију, опремање и обучавање јединица цивилне заштите, овлашћених, оспособљених правних лица;

 9) сарађује са надлежним органима заштите и спасавања суседних држава у ванредним ситуацијама;

 10) наређује приправност - спремност за ванредне ситуације;

 11) процењује угроженост од настанка ванредне ситуације;

 12) израђује предлог годишњег плана рада и годишњи извештај о раду;

 13) спроводи годишњи план рада;

 14) доноси наредбе, закључке и препоруке.

Члан 6.

Градски штаб за ванредне ситуације, поред послова из члана 4. ове Одлуке, обавља и следеће послове:

 1) сарађује са штабовима суседних јединица локалне самоуправе;

 2) именује повереника цивилне заштите и заменика повереника цивилне заштите у насељеним местима;

 3) разматра и предлаже доношење одлуке о организацији заштите и спасавања на територији јединице локалне самоуправе, односно града.

 4) подноси скупштини општине, односно скупштини града на усвајање предлог годишњег плана рада и годишњи извештај о раду;

 5) ангажује оспособљена правна лица и друге организације од значаја за јединицу локалне самоуправе.

 6) координира акцијама и операцијама заштите и спасавања на подручју града;

 7) наређује штабовима за ванредне ситуације градских општина предузимање мера и активности на заштити и спасавању.